מזג אוויר הוא אחד הנושאים הבעייתיים אך חשובים ביותר לתכנון ומיצוי הטיול. להלן סיכום קל של נפלאות מזג האוויר באוסטרליה וניו זילנד והמשמעויות השונות.
ניו זילנד

העונות בנ"ז, בדומה לארץ, הן קיץ, חורף, סתיו ואביב, רק בתזמון הפוך בדיוק לארץ (כלומר שיא הקיץ הוא בינואר). עם זאת, בניגוד למצב בארץ, גם בקיץ יורד גשם. בכלל, בנ"ז כמות המשקעים היא מטורפת יחסית למה שמוכר מהארץ (הכמות יכולה להגיע ל- 9 מטר בשנה בניגוד לארץ, שבצפון "הגשום" יש  650 מ"מ (. 
בנוסף, נ"ז חשופה מאוד לרוחות קרות מאנטרקטיקה, מה שגורם לה להיות אזור די קר.  בשיא הקיץ הטמפרטורה הממוצעת היא באזור 14-19 מעלות (תלוי באזור). מזג האוויר משתנה מאוד מהר והתחזית שם תמיד בעייתית ביותר (בואו נגיד שדני רופ היה משתגע מהר). לדוגמא: ביום קיצי חם יהיו 24 מעלות ולמחרת יתכן וירד גשם זעם עם 10 מעלות צלזיוס... עקב כל זה, בכל טיול/טרק (גם ב"קיץ") יש לקחת בחשבון הכנה לגשם עז, טמפרטורות נמוכות ופעילות במזג אויר שכזה (אישית, בכל טרק של כמה ימים שעשיתי ירד לפחות פעם אחת גשם של כמה שעות)

ככל שמדרימים נהיה קר יותר בשל הקרבה והחשיפה לאנטרקטיקה (סטיוארט-איילנד מומלץ רק בחודשי שיא הקיץ בשל כך ). עונת התיירות היא בעיקר בקיץ, ובחורף נהיית מזערית ביותר. להלן לינקים לסטטיסטיקות בנושא לפי אזורים : 

http://www.climate.co.nz/
http://www.tourism.org.nz/climate.html
טיול מחוץ לעונת הקיץ, הוא דבר אפשרי בהחלט, כבר שמעתי ונתקלתי במספר אנשים שעשו זאת. אבל זהו טיול שונה במקצת, צריך לקחת בחשבון את הקור העז ולהתכונן לכך מבחינת ציוד טוב. בנוסף חלק מהאטרקציות לא יהיו פעילות, וחלק מהטרקים לא יהיו מתוחזקים (לא יהיה פקח בבקתה, ויתכן ויהיה מחסור בגז וכו' ...אבהל אפשרי לטיול).

מצד שני רוב ההרים יהיו מושלגים ויתנו נוף מרהיב, אכסניות, אטרקציות, חברות השכרת רכב, וכל דבר אחר יהיה פנוי ללא עומס ועם מחירים זולים בהרבה.
יתכן וחלק מהטרקים יהיו סגורים זמנית בשל שלג או מז"א גרוע ויהיה צורך לחכות מספר ימים, מצד שני בעונת השיא פשוט אין מקום בחלק מהטרקים וגם ככה יש צורך לחכות מספר ימים .... 

אוסטרליה 

באוסטרליה המצב מסובך עוד יותר. באופן כללי, צריך להפריד בין צפון לדרום. קו הגבול הוא "חוג הגדי", שעובר בערך במרכז היבשת מפרייזר איילנד במזרח, דרך אליס ספרינגס במרכז ואזור אקס-מאוס' במערב (ראו מפה מצורפת).
דרום

מזג האוויר בדרום אוסטרליה דומה מאוד לארץ- 4 עונות, חם ויבש בקיץ, קר וגשום בחורף. 
בסתיו ישנה שלכת נהדרת. באזור הדרומי של היבשת יש חשיפה גדולה לרוחות מאנטרקטיקה ולכן בחורף יחסית קר בכל רצועת החוף הדרומית (בערך כמו הרי הגליל בארץ. טזמניה מומלצת בעיקר בחודשי הקיץ בשל כך).
צפון 

האזור הצפוני של אוסטרליה הוא אזור טרופי, המתחלק לשתי עונות עיקריות: יבשה ורטובה
(וחודשי המעבר בין העונות).
יבשה – ממאי עד ספטמבר, טמפרטורות נוחות מאוד לטיול, לחות נמוכה מאוד, אין גשם. עונות המטיילים והתיירות בזמן זה בשיאה. 
רטובה-  מנובמבר עד מרץ, טמפרטורות גבוהות, לחות גבוהה וגשמים טרופים. היות והיבשת די שטוחה בעונה זו ישנן הצפות רבות, שחוסמות את הדרכים. יש לוודא את מצב הדרך לפני שנוסעים בה. סך הכל, זוהי אינה תקופה אידיאלית אבל עדין ניתן לטייל בזמן זה. יש לקחת בחשבון שהרבה אזורים ופארקים יהיו סגורים בעונה זו. מצד שני כל האזור יהיה ירוק ונחלים ומפלים יהיו שוקקי מים.
רשמית זוהי חלוקת הזמן אך יתכן ויהיו שינויים קלים בזמנים ועונות דומיננטיות יותר או פחות בתקופות שונות (השפעות סביבתיות מרחיקות לכת).
הבעייתיות הגדולה היא, שטיול הכולל גם את הצד הצפוני וגם הדרומי (לדוגמא ה-D המפורסם) כמעט ואף פעם לא יסתדר בדיוק בצורה אידיאלית מבחינת מזג האוויר בשני האזורים. לכן, על פי זמני הטיול ותאריכיו, כדאי לתכנן את המסלול וכיוון הטיול על פי הנתונים הנ"ל.

